Diari Oficial de la Generalitat Valenciana


Sumari del DOGV 9887, del 08-07-2024 (2024/6742)

ACORD de 10 de juny de 2024, del Consell, de declaració de projecte territorial estratègic de la iniciativa presentada per l'empresa EDWARDS LIFESCIENCES TECHNOLOGY (SPAIN), S.L.U, en el terme municipal de Moncada.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9887

Data del DOGV
:   08-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/6742


Data del document
:   10-06-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Acord

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental
    * empresa privada

ACORD de 10 de juny de 2024, del Consell, de declaració de projecte territorial estratègic de la iniciativa presentada per l'empresa EDWARDS LIFESCIENCES TECHNOLOGY (SPAIN), S.L.U, en el terme municipal de Moncada. [2024/6742]  
Vista la iniciativa presentada per l'empresa EDWARDS LIFESCIENCES TECHNOLOGY (SPAIN), SLU, a l'efecte de la seua declaració com a projecte territorial estratègic, i d'acord amb els següents:  
  
  
ANTECEDENTS  
  
PRIMER. ANTECEDENTS I SOL·LICITUD  
Amb data 4 d'abril de 2024, es rep per part de la Direcció General d'Indústria, de la Conselleria d'Innovació, Indústria, Comerç i Turisme la sol·licitud a l'efecte de la possible declaració com a projecte territorial estratègic (d'ara en avant, PTE) de la iniciativa promoguda per la mercantil Edwards Lifesciences Technology (Spain), SLU, pertanyent al grup empresarial americà Edwards Lifesciences (US), INC, que consistix en el projecte d'una planta de producció de material mèdic en el terme municipal de Moncada, de conformitat amb el que establix l'article 15.6 i la disposició addicional novena del text refós de la llei d'ordenació del territori, urbanisme i paisatge (d'ara en avant, TRLOTUP), aprovat pel Decret legislatiu 1/2021, de 18 de juny, del Consell.  
En l'esmentada disposició addicional novena del TRLOTUP, s'establix que el procediment per a la declaració d'un projecte territorial estratègic per a implantacions industrials d'alt component tecnològic i innovador s'iniciarà una vegada rebuda la documentació de la conselleria competent en la matèria (en este cas, la competent en indústria), i es donarà audiència sobre la iniciativa als municipis afectats. Esta informació haurà de ser concisa i esquemàtica sobre les característiques del projecte, els seus impactes sobre la renda i l'ocupació, la valoració dels seus possibles alternatives i els seus mecanismes de planificació i gestió. Amb tot això, la conselleria competent en matèria d'ordenació del territori emetrà un informe d'adequació de la iniciativa presentada als objectius, principis i criteris de l'Estratègia territorial de la Comunitat Valenciana (d'ara en avant, ETCV), document aprovat mitjançant el Decret 1/2011, de 13 de gener, del Consell. En cas que siga favorable, la conselleria competent en matèria d'ordenació de territori elevarà al Consell la proposta de declaració d'esta iniciativa empresarial com a projecte territorial estratègic.  
Cal indicar que prèviament s'havia iniciat l'expedient en una altra ubicació diferent en un altre municipi de la Comunitat Valenciana, ubicació que s'ha descartat i s'ha optat per una nova ubicació en el terme municipal de Moncada.  
En la sol·licitud de declaració de la iniciativa com a PTE, la mercantil sol·licitava també acollir-se a la no realització del tràmit de consulta pública prèvia en el procediment per raons de confidencialitat, per a evitar amb esta mesura el risc de moviments especulatius en relació amb el preu del sòl que comprén l'actuació del projecte territorial estratègic.  
En data 13 de maig de 2024, el Consell va acordar la no realització del tràmit de consulta pública prèvia en el procediment que cal seguir relatiu a l'expedient de la sol·licitud en virtut de l'art. 51.3.c del TRLOTUP. El certificat de l'acord expedit per la consellera secretària del Consell consta en l'expedient.  
És pertinent assenyalar que s'ha realitzat el tràmit d'audiència a l'Ajuntament de Moncada com a municipi afectat, ja que es desenvolupa íntegrament en el seu terme municipal i que, d'altra banda, amb data 20.05.2024, es va sol·licitar resposta a la Direcció General de Qualitat i Educació Ambiental sobre els avantatges i les condicions de gestió als quals la part promotora vol acollir-se.  
  
SEGON. - VALORACIÓ DE LA PROPOSTA DE LA PLANTA DE MATERIAL MÈDIC EN EL TERME MUNICIPAL DE MONCADA COM A PROJECTE TERRITORIAL ESTRATÈGIC  
Els projectes territorials estratègics han de complir una sèrie de requisits d'acord amb el que disposa la directriu 114 de l'Estratègia territorial de la Comunitat Valenciana. Estos requisits que establix són:  
  
a) Una dimensió i requeriments que justifiquen una localització al marge de les pautes establides per la planificació urbanística i territorial.  
Edwards Lifesciences Technology (Spain), SLU, pertany al grup empresarial americà Edwards Lifesciences (US), INC, els principals productes del qual són vàlvules cardíaques de reemplaçament transcatèter i quirúrgiques basades en teixits i productes de reparació de vàlvules cardíaques, així com tecnologies de monitoratge hemodinàmic per a pacients en estat crític. Es tracta de tecnologies destinades a millorar la qualitat de vida dels pacients que patixen valvulopaties o condicions que requerixen un monitoratge hemodinàmic avançat.  
La seu corporativa d'Edwards Lifesciences (US), INC, es troba a Irvine, Califòrnia. Fabriquen reemplaçaments de vàlvula aòrtica transcatèter, tecnologies de reparació i reemplaçament mitral i tricúspide transcatèter, i productes cardíacs quirúrgics estructurals (implants) principalment als EUA. (Califòrnia i Utah), Singapur, Costa Rica i Irlanda. Els productes de cures crítiques es fabriquen principalment a Puerto Rico i República Dominicana. L'empresa té oficines en 16 països europeus, inclosos França, Alemanya, Portugal, Itàlia, el Regne Unit, Suïssa, República Txeca i Espanya.  
L'empresa compta amb una plantilla de més de 20.000 empleats en tot el món, dels quals aproximadament dos terços formen part de l'organització de la cadena de subministrament global i, per la cultura de l'empresa, s'esforcen constantment per contractar i retindre els millors talents.  
  
Edwards Lifesciences Technology (Spain), SLU (d'ara en avant, EDWARDS), és una empresa l'activitat principal de la qual s'engloba sota el codi d'activitat econòmica CNAE 32.50 «Fabricació d'instruments i subministraments mèdics i odontològics», considerat per l'Institut Nacional d'Estadística com a sector manufacturer de tecnologia mitjana-alta, amb la qual cosa queda justificada la declaració de projecte territorial estratègic per a activitats industrials d'alt component tecnològic i innovador, ja que complix els requisits que establix l'apartat 3 de la disposició addicional novena del TRLOTUP.   
El projecte que es pretén implantar consistix en la construcció d'una nova planta de producció de material mèdic d'alta qualitat, específicament enfocada en la fabricació de vàlvules cardíaques aplicant tecnologia d'última generació desenvolupada pel mateix grup empresarial. Este desenvolupament es basa en la incorporació de les millors pràctiques disponibles en els processos productius, fonamentat per una planificació i disseny òptims de les instal·lacions. Els processos inclouran una varietat d'equips d'alta tecnologia com a autoclaus industrials, microscopis de cambra, màquines d'automatització, làsers i tancs automatitzats per a la mescla de solucions químiques.  
  
La planta disposarà d'una infraestructura amb capacitat per a produir anualment diversos milers d'unitats de vàlvules cardíaques, destinades principalment a satisfer la demanda del mercat europeu. Estarà composta per diferents àrees, incloent-hi edificis de producció, oficina tècnica, laboratoris, magatzems de matèria primera i producte acabat, sales netes, i zones complementàries com aparcaments, zones verdes i menjador.  
L'actuació preveu la seua instal·lació en l'àmbit del vigent pla parcial «Ampliació del polígon industrial Moncada III (SUHI-2)», que està situat al nord del terme municipal de Moncada, envoltant el polígon industrial Moncada III, del qual constituïx una ampliació. Es tracta d'un sector de sòl urbanitzable planejat per a albergar fonamentalment usos industrials i magatzems. L'àmbit del PTE comprendrà l'illa IND-2 de la modificació proposada del pla parcial i constituirà una superfície total de 86.504,80 m².  
En este cas, la localització seleccionada per a la implantació, basada en un procés multicriteri de presa de decisions de les possibles ubicacions alternatives, no es produïx al marge de les pautes ordinàries de les planificacions urbanística i territorial, ja que presenta una classificació urbanística que resulta compatible amb l'ús del sòl destinat a l'activitat industrial projectada en el PTE. Este procés de selecció va avaluar diverses alternatives per a assegurar que la ubicació final no sols complira amb els requisits legals i normatius, sinó que també s'integrara adequadament en l'entorn urbà i territorial. Com a resultat, l'activitat industrial proposada pot implantar-se sense necessitat de modificar la zonificació existent, la qual cosa facilita el seu desenvolupament i minimitza l'impacte en la planificació urbanística general.  
La importància i l'abast a tots els nivells de l'establiment d'esta nova activitat industrial justifica la localització de la proposta al marge de les pautes ordinàries de la planificació urbanística i territorial.  
  
b) Un impacte supramunicipal positiu i permanent des del punt de vista econòmic, ambiental o social.  
La implantació d'una empresa industrial de la magnitud plantejada en el PTE no sols dinamitzarà el sector tecnològic i innovador de la Comunitat Valenciana, sinó que també impulsarà un desenvolupament econòmic amb impactes socials positius i permanents a llarg termini per al conjunt del territori, amb el suport de l'adopció de pràctiques ambientals sostenibles en la contribució a la preservació de l'entorn.  
Segons la documentació aportada, en termes econòmics, l'objectiu del projecte proposat és establir una nova planta operativa a Europa per a incrementar la capacitat global de producció de la companyia i reforçar les seues capacitats regionals. El mercat europeu actualment constituïx aproximadament la mitat de les vendes internacionals de l'empresa, de les quals els Estats Units és el seu país d'origen, i s'espera que este percentatge augmente en els pròxims anys.  
Amb esta iniciativa, es fomentarà la introducció de sectors industrials de gran impacte, que exerciran un paper d'efecte tractor a l'hora d'atraure inversions i generar un impuls significatiu per a l'economia de la Comunitat Valenciana. Això contribuirà a contrarestar l'escassa representació d'estos sectors en l'estructura econòmica regional.  
Des d'una perspectiva social, la implantació de la iniciativa empresarial és destacable per la seua capacitat de generar un volum significatiu d'ocupació amb una inversió moderada. Este aspecte enfortirà la cohesió social en la Comunitat Valenciana i contribuirà a proporcionar oportunitats laborals. La naturalesa manual d'algun dels processos productius d'esta empresa, en contrast amb altres sectors industrials més automatitzats, fomenta la contractació de mà d'obra i promou més interacció i col·laboració entre els treballadors. Este enfocament manual i menys automatitzat no sols millora la integració social, sinó que promou l'adquisició d'habilitats especialitzades i coneixements tècnics, la qual cosa pot augmentar l'ocupabilitat i les oportunitats de carrera per als treballadors. Esta iniciativa oferix una alternativa que prioritza l'ocupació i la participació activa dels treballadors, la qual cosa pot tindre un impacte positiu en el teixit social del territori.  
Entre els objectius de l'empresa, destaca el compromís d'implementar els principis d'igualtat d'oportunitats d'ocupació, inclusió social i diversitat més enllà de la igualtat de gènere, l'orientació sexual, discapacitat física o mental i la multiculturalitat en tots els nivells de gestió, així com l'adopció de mesures i programes que fomenten la conciliació entre la vida laboral i personal. D'altra banda, l'empresa pretén millorar la mobilitat sostenible en este projecte mitjançant la implementació de sistemes col·lectius de transport, com autobusos privats organitzats per l'empresa. Estes mesures alternatives a la mobilitat individual asseguraran l'accessibilitat dels treballadors de la zona de manera sostenible, tant ambientalment com socioeconòmicament, i reduiran els fluxos de transport.  
El desenvolupament de l'empresa EDWARDS podrà contribuir significativament a l'activació econòmica del teixit social i empresarial de la comarca de l'Horta Nord així com del conjunt de la Comunitat Valenciana.  
De la mateixa manera, des del punt de vista ambiental, l'empresa es compromet a una sèrie d'objectius mediambientals:  
- La implantació del sistema de gestió ISO 14105 en la planta de producció.  
- Fer la transició energètica en la planta cap a les fonts d'energia renovable.  
- Desenvolupar projectes per a l'optimització de la utilització de recursos energètics i hídrics mitjançant sistemes de control dels consums  
- Reducció de la petjada de carboni 0 amb la construcció de noves instal·lacions d'última generació com és el cas de la planta de producció de Moncada i disminució d'emissions de gasos d'efecte d'hivernacle.  
- Fer el disseny dels seus productes considerant el medi ambient (implantar mesures per a minimitzar els residus associats als envasos dels seus productes de manera que siguen envasos sostenibles).  
  
Impacte directe, indirecte i induït de la inversió  
El pla d'inversions presentat per l'empresa abasta un horitzó temporal de 4 anys i estima una inversió total d'aproximadament 317 milions d'euros en finalitzar este període. D'acord amb el desglossament d'estes xifres, es destinaran al voltant de 137 milions a l'obra civil i 65 milions a la inversió en béns d'equip i instal·lacions. En termes quantitatius, es preveu que al voltant del 20 % dels béns d'equip i maquinària provindran de proveïdors nacionals, mentres que el 30 % dels servicis d'enginyeria també es contractaran localment. A més, s'estima que el 90 % de l'obra civil la faran empreses nacionals.  
En la documentació presentada s'inclou una justificació detallada de la sostenibilitat i viabilitat econòmica que comportarà el projecte. S'ha dut a terme una avaluació de l'impacte de les actuacions urbanitzadores per a les hisendes públiques en atenció a la inversió executada i els recursos financers previstos en l'àmbit del PTE proposat, que garantix la rendibilitat i el benefici econòmic del desenvolupament urbanístic.  
  
El desenvolupament del PTE EDWARDS implicarà un important increment dels ingressos municipals per concepte d'impostos directes; els ingressos que es deriven del desenvolupament per a l'Ajuntament de Moncada excedixen molt per damunt els gastos que es generen del seu manteniment. Per tant, el desenvolupament de l'actuació no suposa un perjuí econòmic per a l'administració municipal de Moncada que, més aïna, es vorà beneficiada perquè l'increment dels gastos corrents es vorà saldat amb l'increment dels ingressos corrents.  
A l'Ajuntament de Moncada únicament li correspondrà afrontar els gastos fixos derivats del manteniment dels vials, espais lliures, així com els gastos dels servicis municipals. Respecte de l'impacte sobre les hisendes autonòmica i central, el desenvolupament de l'actuació suposarà un increment d'ingressos anuals derivats fonamentalment dels impostos següents: Impost sobre la Renda de les Persones Físiques (IRPF), Impost de Societats (IS), Impost sobre el Valor Afegit (IVA), Impost sobre el Patrimoni, així com els generats per l'Impost sobre Transmissions Patrimonials i Actes Jurídics Documentats (ITPAJD), impostos especials, etc.  
  
Impacte directe, indirecte i induït sobre l'ocupació.  
En línies generals, segons les estimacions realitzades per l'empresa, es projecta que durant la fase d'activitat/explotació es generaran al voltant de 1.663 ocupacions directes, mentres que en la fase de construcció s'estima que es crearan aproximadament 290 llocs de treball.  
La distribució dels tipus de contracte experimentarà canvis en les diferents fases del projecte per a adaptar-se als requisits específics de cada etapa de posada en marxa i desenvolupament, així com a les necessitats de producció. S'estima que aproximadament el 25 % dels contractes correspondran a personal qualificat, com enginyers, metges, científics i personal administratiu, entre altres; mentres que el 75 % restant estarà destinat al personal de producció. La part promotora destaca especialment les activitats d'investigació i desenvolupament (I+D). En una primera fase, indiquen que es durà a terme la transferència de tecnologia desenvolupada per l'empresa en altres ubicacions. No obstant això, una vegada que la planta estiga operativa, es durà a terme un programa d'I+D per a les instal·lacions de Moncada.  
La posada en marxa de la planta a Moncada impulsarà el creixement de l'activitat econòmica en la zona circumdant i generarà un efecte d'arrossegament en sectors relacionats que atraurà proveïdors necessaris per a subministrar els inputs requerits per a la fabricació de material mèdic.  
Quant a l'ocupació indirecta, s'espera que es creen progressivament més de 4.250 llocs de treball equivalents a temps complet entre 2024 i 2027, a escala autonòmica i estatal. Aproximadament el 80 % d'estes ocupacions s'estima que es generaran en la Comunitat Valenciana. Part d'esta ocupació indirecta serà creada directament pels proveïdors de l'activitat principal.  
D'altra banda, es projecta que es generen més de 4.400 ocupacions induïdes entre 2024 i 2027. Estes ocupacions sorgiran a causa d'un augment en la renda disponible de les llars i a la demanda de béns i servicis derivada de l'ocupació directa i indirecta generada. S'espera que més del 95 % d'estes ocupacions induïdes s'establisquen en la Comunitat Valenciana.  
En resum, tant la fase de construcció com la fase d'activitat/explotació del projecte proporcionaran importants beneficis en termes d'ocupació, amb la qual cosa contribuiran al desenvolupament socioeconòmic de la Comunitat Valenciana.  
  
Efectes d'arrossegament sobre el conjunt de l'estructura econòmica de la Comunitat Valenciana.  
La indústria del material mèdic està experimentant un procés d'expansió, impulsat principalment pels recents desafiaments com la interrupció de les cadenes de subministrament degut a la pandèmia de COVID-19 i la creixent competència global en els mercats de matèries primeres.  
En la Comunitat Valenciana, actualment hi ha diverses associacions, organitzacions i plataformes que abasten tota la cadena de valor de la indústria de la salut. Entre estes, destaca l'associació BIOVAL, situada al Parc Tecnològic de Paterna, la qual reunix 130 associats i es dedica al desenvolupament de productes i servicis sanitaris innovadors. Així mateix, la plataforma INNOSALUD, que integra universitats, centres d'investigació sanitària i el Consell Superior d'Investigacions Científiques (CSIC), és una altra iniciativa rellevant en este àmbit. D'altra banda, INNOTRANSFER és una altra iniciativa d'innovació oberta promoguda per la Xarxa de Parcs Científics de la Comunitat Valenciana.  
L'experiència acumulada per EDWARDS LIFESCIENCES en el desenvolupament de dispositius mèdics conferix al grup el domini dels coneixements tècnics necessaris per al disseny i l'adaptació d'estos productes al mercat, de manera que es garantix l'èxit del projecte. A més, esta experiència serà suficient per a fomentar un clúster dedicat a la innovació tecnològica que atraurà empreses estratègiques relacionades. La instal·lació i tots els processos associats a esta representaran un alt grau d'avanç tècnic i tecnològic, la qual cosa permetrà a Moncada posicionar-se com un referent tant a escala autonòmica com nacional per ser la primera instal·lació d'este tipus en el territori. A més, serà un referent en la creació de futures fàbriques a escala europea.  
D'esta manera, es preveu que la inversió requerida per a instaurar la planta de material mèdic a Moncada propicie la generació de sinergies i l'expansió del clúster preexistent, a més de contribuir a la seua transformació.  
  
Relació del projecte amb l'ecosistema valencià d'innovació.  
La instal·lació d'una empresa industrial d'esta naturalesa potencia el teixit tecnològic i el desenvolupament econòmic d'una regió i la millora de l'aprofitament del seu capital humà. Esta acció convertix en realitat la capacitat d'innovació i desenvolupament tecnològic present en universitats, laboratoris, centres tecnològics i empreses, amb la qual cosa es genera una activitat empresarial dinàmica i sostenible.  
D'acord amb la documentació proporcionada, EDWARDS LIFESCIENCES centra la seua atenció de manera intensa en les necessitats no cobertes dels pacients amb problemes cardíacs i els greument malalts, principi que és l'estratègia d'empresa, que està basada en la innovació. L'empresa aspira a canviar la pràctica de la medicina a través de tecnologies mèdiques disruptives.  
Per a donar suport a esta estratègia, EDWARDS LIFESCIENCES invertix aproximadament el 18 % dels ingressos en activitats d'investigació i desenvolupament, i opera un incubador de tecnologia avançada intern amb centres d'innovació a Irvine, Califòrnia i Israel. S'associa estretament amb professionals sanitaris, pacients i parts interessades per a produir tecnologia mèdica innovadora i dades clíniques d'alta qualitat per a assegurar que s'oferixen els millors resultats als pacients.  
En el cas de la instal·lació de Moncada, les línies de procés s'implantaran basant-se en la tecnologia de la qual ja disposa l'empresa. No obstant això, esta tecnologia no existix encara a Espanya, per la qual cosa serà innovadora a escala de país. A més, l'empresa desenvoluparà una línia exclusiva i específica d'I+D en la planta espanyola, en la qual es milloren els processos que en esta es desenvolupen i que no existiran en altres plantes. Per tant, les innovacions previstes són dobles.  
La transferència de coneixements, tant del mateix producte d'alt component tecnològic, com del model organitzatiu de la planta, propiciarà un efecte spillover dins del clúster valencià a través de les interaccions i la rotació de professionals dins d'este. En este sentit, els proveïdors són una part important, ja que constituïxen una part significativa de l'economia europea. Sobre l'experiència d'integrar la seua maquinària en la planta, podran millorar-la significativament gràcies a la possibilitat d'entendre la integració i les dades de la seua maquinària en tota la línia. Els proveïdors de maquinària i equips, que hauran de dissenyar i construir la maquinària necessària per a la planta, també tindran un impacte quantitatiu en l'ocupació i generaran un sòlid know-how trasvasable a altres plantes i activitats.  
Amb la implantació d'este projecte també es generaran oportunitats en el camp de la tecnologia sanitària, tant en productes, equipament i servicis, des d'electromedicina, diagnòstic in vitro, salut digital, productes sanitaris d'un sol ús, dental, oftalmologia, nefrologia, ortopèdia, cardiovascular, traumatologia, laboratori, desinfecció/esterilització, mobiliari, instrumentació quirúrgica i teràpies respiratòries domiciliàries, és a dir, tecnologies i teràpies per a la prevenció, el diagnòstic, el tractament i el seguiment de malalties, lesions, deficiències i productes que milloren la qualitat de vida dels pacients. Per tant, amb el coneixement i potencial d'innovació mèdica proposats per EDWARDS LIFESCIENCES, es permetran noves oportunitats en camps relacionats amb la salut respecte de les cadenes de valor actualment existents.  
  
Impacte en sostenibilitat mediambiental i aplicació de l'economia circular.  
La responsabilitat ambiental corporativa que efectuarà l'empresa promotora es basarà en les polítiques que el grup porta a escala global. EDWARDS es compromet a implementar en les instal·lacions de Moncada la certificació LEED (Leadership in Energy & Enviromental Design) en els edificis i a la urbanització de la parcel·la atenent criteris de sostenibilitat ambiental.  
D'altra banda, l'activitat de la planta de material mèdic estarà alineada amb els objectius de descarbonització de la UE, que busquen la neutralitat de carboni. L'empresa aspira a la neutralitat en carboni, quant a la seua planta i processos per a l'any 2030. Així mateix, es fomentarà des del projecte l'ús de transport col·lectiu i vehicles elèctrics per als treballadors.  
És prioritat per a l'organització la sostenibilitat mediambiental, per la qual cosa es comprometen amb la reducció contínua de consum d'energia, d'aigua i l'emissió de gasos d'efecte d'hivernacle. Quant a l'eficiència energètica, els processos han sigut analitzats per a aconseguir disminucions de consums d'energia durant tot el procés. EDWARDS LIFESCIENCES planeja integrar panells solars en les seues instal·lacions i utilitzar sistemes de producció que reduïsquen el consum d'energia.  
La gestió integral dels residus és un altre element al qual es compromet l'empresa a prestar especial atenció, per aplicació dels principis de l'economia circular. Els mètodes d'eliminació i reducció de residus inclouran reciclatge o reutilització, reducció, conversió de residus en energia, tractament i abocador (eliminació) a través d'un sistema de gestió ISO 14102.  
c) Una compatibilitat amb els objectius, principis directors i criteris de l'estratègia territorial, especialment pel que respecta a creació d'ocupació, generació de valor afegit i qualificació del territori.  
El Decret 1/2011, de 13 de gener, del Consell, pel qual s'aprova l'Estratègia territorial de la Comunitat Valenciana (ETCV), establix objectius, principis directors i criteris vinculants per a l'ordenació del territori. L'ETCV promou un model territorial basat en la mobilitat i sostenibilitat, per al qual es recomana la creació de sòl industrial per a aprofitar la posició geogràfica estratègica i les infraestructures existents, amb la finalitat d'incrementar la productivitat i l'atracció de noves empreses.  
Dins de l'àrea funcional de València a la qual pertany el municipi de Moncada, a la comarca de l'Horta Nord, l'ETCV proposa el municipi de Moncada com a centre de polaritat metropolitana i planteja l'establiment d'un parc comarcal d'innovació per a la implantació de nous usos econòmics en el territori.  
Dels objectius plantejats per l'ETCV per a l'àrea funcional de València, la implantació del PTE EDWARDS en el municipi de Moncada serà congruent respecte de:  
1. La consolidació de la infraestructura verda, ja que proposa accions com zones enjardinades en l'àmbit de les parcel·les del PTE per a conservar i valorar actius ambientals, paisatgístics i culturals.  
2. El desenvolupament d'assentaments racionals, ja que ocuparà el territori de manera racional i millorarà la qualitat urbana, l'eficiència econòmica i la prestació de servicis per al conjunt de la població.  
3. El foment d'infraestructures sostenibles en proposar la reutilització de recursos hídrics a Moncada.  
4. La possibilitat amb la implantació del PTE de desenvolupar un clúster de medicina-salut a Moncada.  
Així mateix, l'actuació proposada per EDWARDS LIFESCIENCES s'alinea estretament amb diversos dels objectius i directrius establits en l'Estratègia territorial de la Comunitat Valenciana:  
  
Objectiu 2 - Posicionar l'àrea urbana de València en la lliga de les grans ciutats europees.  
Implica un conjunt d'accions dirigides a enfortir la posició i el reconeixement internacional de València com una ciutat de rellevància a Europa. La implantació a Moncada de la primera planta de producció del grup EDWARDS a Europa és una oportunitat per a assentar el reconeixement internacional de l'àrea urbana de València com a pol d'atracció i innovació d'empreses del sector mèdic.  
  
Objectiu 17 - Crear un entorn territorial favorable per a la innovació i les activitats creatives.  
Este objectiu busca transformar el territori en un ecosistema propici per a la innovació, en el qual la creativitat i el coneixement siguen motors de desenvolupament. El PTE a Moncada s'alinea amb este propòsit en promoure la convergència d'institucions acadèmiques, empreses i entitats públiques en un entorn col·laboratiu. La creació d'un clúster de medicina i salut dins del PTE impulsa l'especialització i la investigació en un sector estratègic, amb la generació de sinergies que fomenten la innovació i la competitivitat.  
  
Objectiu 23 - Definir unes pautes racionals i sostenibles d'ocupació del sòl.  
En este objectiu es busca garantir un desenvolupament urbà equilibrat i respectuós amb l'entorn natural. El PTE per a Moncada s'adherix a esta premissa, ja que prioritza la planificació urbana basada en criteris de sostenibilitat i eficiència. Atés que es tracta d'una zona industrial ja consolidada i arreplegada en un pla parcial, no és procedent valorar l'índex màxim de creixement establit en l'ETCV per a activitats econòmiques en el municipi de Moncada.  
  
Objectiu 24 - Prevore en una quantitat suficient i adequada sòl per a l'activitat econòmica.  
Este objectiu apunta assegurar la disponibilitat de sòl per al desenvolupament d'activitats econòmiques que promoguen la diversificació i el creixement del teixit empresarial. El PTE per a Moncada contribuïx a este efecte en identificar i reservar possibles parcs comarcals d'innovació per a l'activitat econòmica, com el polígon industrial «Ampliació del polígon industrial Moncada III (SUHI-2)», que comprén una superfície aproximada de 81 ha. Esta mesura facilitarà l'atracció d'inversions i la creació d'ocupació, amb la qual cosa s'enfortirà l'economia local i regional.  
La proposta del PTE EDWARDS també es considera d'acord amb les següents directrius de l'ETCV:  
- Directriu 21 - Col·laboració entre administracions i publicoprivada.  
El PTE EDWARDS promourà la cooperació entre la Generalitat, el municipi de Moncada i el sector privat, i assegurarà una gestió eficient i coordinada dels recursos i esforços destinats al desenvolupament urbà i econòmic de la regió.  
- Directriu 25 - Creixement sostenible.  
El PTE EDWARDS té com a objectiu impulsar una economia verda i productiva, en la qual s'utilitzaran eficientment els recursos naturals i energètics, i es considerarà el territori com un factor clau per a la competitivitat econòmica. Fomenta el desenvolupament industrial en una zona consolidada d'interior.  
- Directriu 28 - Creixement intel·ligent.  
El PTE EDWARDS projecta estimular el desenvolupament del coneixement i la innovació amb la promoció de l'educació de qualitat, la investigació i la transferència de tecnologia. Afavorix la col·laboració entre el sector públic, acadèmic i empresarial, amb la qual cosa es crea un entorn innovador i dinàmic que impulsa l'emprenedoria i genera ocupació qualificada.  
Igualment, el projecte és compatible amb estes altres directrius de l'ETCV: 24 a 36 (desenvolupament econòmic i territori); 91 i 92 (criteris i principis per a l'ocupació racional i sostenible del sòl destinat a activitats econòmiques); 104 i 105 (sòl per a activitats econòmiques i mobilitat sostenible); i 113 i 114 (àmbits i projectes territorials estratègics).  
Totes estes directrius s'enfoquen en la creació d'ocupació, la generació d'un entorn innovador, l'atracció de talent, la generació de valor afegit i la qualificació del territori.  
d) L'actuació haurà de ser un model demostratiu d'una òptima integració territorial, ambiental i paisatgística en la infraestructura verda del territori.  
El promotor de l'actuació es compromet a complir la seua responsabilitat social i ambiental corporativa a través de l'adaptació de totes les seues instal·lacions per a mitigar el canvi climàtic i a millorar el benestar dels seus treballadors.  
Respecte de la millora de la biodiversitat, plantegen en l'àmbit de les seues instal·lacions la incorporació de vegetació autòctona que permeta una continuïtat d'estes comunitats florístiques en tot l'àmbit del projecte, i que puga afavorir els ecosistemes vegetals de l'entorn més pròxim.  
Esta proposta ha de tindre en compte, en primer lloc, la posició de l'actuació respecte de la infraestructura verda supramunicipal i analitzar una possible ruta ciclopedestre de connexió amb altres rutes d'àmbit regional.  
També és imprescindible disposar de la infraestructura verda local de l'àmbit de l'actuació i les seues connexions amb els itineraris abans esmentats conforme al determinat per al sector en el qual s'inclouen les instal·lacions («Modificació del pla parcial ampliació del polígon industrial Moncada III SUIH -2»). En la parcel·la del PTE es delimitaran espais oberts lliures d'edificació i de segellament amb dimensions i posició en la parcel·la que garantisquen la conformació d'un sistema continu obert.  
No es tracta pròpiament d'una modificació de l'ordenació vigent, sinó de la concreció de la infraestructura verda a escala urbana, la qual no estava definida com a tal en el planejament vigent perquè es tracta d'una normativa urbanística posterior a la seua aprovació definitiva.  
En l'àmbit de la present modificació, com que es considera sòl urbanitzable, la concreció de la infraestructura verda ha de basar-se en l'espai públic que puga complir eixa funció i en la trama de recorreguts per als vianants que la conformaran com a xarxa i la connectaran amb la infraestructura verda de les àrees periurbanes, rurals i naturals que s'estenen fora del seu àmbit.  
El plànol O.1, Infraestructura verda urbana, incorpora d'acord amb els articles 4.2, 5.2.d, j, m, i n del TRLOTUP, els espais lliures i les zones verdes públiques més rellevants de l'entorn pròxim, vies pecuàries, elements del patrimoni cultural existents, així com els itineraris que permeten la seua connexió.  
  
La infraestructura verda urbana proposada en la modificació del pla parcial està conformada per:  
- Corredors ecològics i funcionals (vora de l'àmbit del pla):  
- Corredor territorial fluvial del barranc del Carraixet  
- Vies pecuàries: assagador de Llíria i assagador del Camí de la Calderona  
- Espais de valor visual, cultural i ambiental:  
- Jardins i espais lliures  
- Zones enjardinades en xarxa viària  
- Espais dotacionals  
- Espai lliure de reserva  
- Patrimoni cultural: Paret del Patriarca, el Pouaig de Moncada.  
- Recorreguts paisatgístics:  
- Connexió viària interior  
- Carril bici  
- Recorregut paisatgístic per als vianants (albereda en via pecuària)  
Quant a la infraestructura verda, podem concloure que s'ha tingut en compte la preservació dels processos naturals i culturals, l'assegurament de la connectivitat ecològica, la consideració dels riscos territorials i la millora de la qualitat de vida de les persones.  
Respecte del paisatge, i en atenció a la consideració de l'actuació com a projecte territorial estratègic, haurà de tindre en consideració els resultats de l'estudi d'integració paisatgística del pla parcial, amb la finalitat de mitigar els possibles efectes negatius (article 6 del TRLOTUP). L'administració municipal podrà comptar amb l'assessorament de l'òrgan autonòmic competent en matèria de paisatge.  
  
e) Estos projectes se situaran prioritàriament en la franja intermèdia del territori.  
Atenent un posicionament estratègic i competitiu, EDWARDS LIFESCIENCES ha dut a terme una anàlisi de diverses alternatives d'ubicació tant a escala internacional com nacional per a complir les seues necessitats globals de fabricació, i ha pres finalment la decisió d'implantar-se a Espanya. En un estudi multicriteri d'alternatives potencials de localització a escala nacional s'adopta en el procés de decisió delimitar territorialment l'àmbit de l'actuació a la Comunitat Valenciana.  
La franja intermèdia del territori funciona com un nexe entre les zones costaneres i les àrees interiors de la Comunitat Valenciana. La seua posició estratègica la convertix en una regió de transició que pot aprofitar i potenciar tant els recursos de la costa com els terrestres.  
El PTE d'EDWARDS no es troba en la franja intermèdia, sinó al nord del municipi de Moncada, quasi confrontant amb el municipi de Nàquera, que sí que pertany a la franja intermèdia del territori de la Comunitat Valenciana. En termes pràctics, esta ubicació afavorirà la consecució dels objectius de l'estratègia territorial, ja que fomentarà la dispersió de l'activitat productiva de les zones pròximes a la costa.  
En la implantació de la nova instal·lació a Moncada, ha contribuït de manera significativa l'estratègica ubicació de Moncada i la seua bona accessibilitat als espais a on se situa la indústria de la biotecnologia i salut espanyola (Catalunya, Comunitat Valenciana, Aragó i Madrid, principalment). La proximitat del port de València, situat en un lloc privilegiat de la gran ruta marítima que unix Àsia oriental i Europa. A més, el pròxim corredor mediterrani serà un instrument fonamental per al desenvolupament i la transformació de l'economia valenciana i la de l'Arc Mediterrani espanyol.  
Este PTE promou un millor equilibri territorial perquè situa l'activitat en la perifèria de la franja intermèdia. En fer-ho, s'alinea en gran manera amb els objectius dels PTE, que busquen distribuir de manera més equitativa les activitats econòmiques i productives. Esta ubicació estratègica del PTE no sols complirà amb els objectius de l'ETCV, sinó que també enfortirà la integració entre les diferents zones del territori.  
  
TERCER. - DEFINICIÓ CARTOGRÀFICA PRECISA DE L'ÀMBIT DEL PROJECTE  
L'àmbit a on es pretén tramitar el PTE està situat al nord del nucli urbà de Moncada, íntegrament en el seu terme municipal i, per tant, a la comarca de l'Horta Nord. Es troba a aproximadament 8 quilòmetres de la ciutat de València i ocupa una superfície total de 86.504,8 m² de sòl de diverses parcel·les.  
El projecte territorial estratègic es desenvoluparà en una illa d'ús industrial arreplegada en el pla parcial «Ampliació del polígon industrial Moncada III (SUHI-2): Central Logística (Moncada)». En concret, l'àmbit del projecte industrial es correspon amb l'illa IND-2 proposada en la modificació del pla parcial. La superfície que es proposa declarar PTE i la zonificació de l'àmbit de la planta de producció, amb tots els seus efectes legals, es representen gràficament en l'annex I: Pla de localització i annex II: Pla de zonificació.  
L'entorn a on es projecten les instal·lacions es troba en part ja urbanitzat, perquè està al costat d'un polígon industrial, i en un futur es trobarà en l'àmbit d'un polígon industrial consolidat, amb la presència en l'entorn d'edificacions del tipus nau industrial i d'infraestructures viàries de gran rellevància, com és el cas de l'A-7 (by-pass).  
El projecte inclou un edifici de volum regular que albergarà tant les àrees de producció com les oficines i els servicis relacionats. La solució proposada complirà amb tots els paràmetres urbanístics, incloent-hi l'ús del sòl, la posició dins de la parcel·la, les altures i altres aspectes estipulats en la normativa urbanística vigent.  
  
QUART. SITUACIÓ JURÍDICA I URBANÍSTICA DELS TERRENYS  
D'acord amb el que ha informat l'Ajuntament de Moncada, la parcel·la en la qual es preveu implantar el PTE se situa en el sector de sòl urbanitzable SUHI-2 (ampliació del polígon industrial Moncada III), situat al nord del terme municipal de Moncada.  
El sector disposa del pla parcial aprovat i en vigor, en virtut de l'acord adoptat el 12 de maig de 2006 per la Comissió Territorial d'Urbanisme de València (el qual es va publicar en el Butlletí Oficial de la Província de València núm. 25, de 30 de gener de 2007, i en el Diari Oficial de la Generalitat Valenciana núm. 5492, de 18.04.2007).  
El sector es qualifica amb «ús industrial» i, per tant, el projecte d'EDWARDS es considera compatible amb el planejament urbanístic vigent i aplicable a Moncada. Quant als instruments de gestió urbanística aplicables per al desenvolupament del sector SUHI-2, este àmbit de sòl urbanitzable es troba pendent de programació urbanística.  
  
Així mateix, quant al planejament, l'Ajuntament de Moncada informa que s'està finalitzant la tramitació de la modificació del pla parcial «Ampliació del polígon Moncada III (SUHI-2)» impulsada per la mercantil Forber 2021, SL (del grup Bertolín), en el marc d'una proposta de programació urbanística, l'avaluació ambiental i territorial estratègica de la qual ha sigut aprovada per la Junta del Govern Local de 14 de desembre de 2023 (publicat en el Diari Oficial de la Generalitat Valenciana, núm. 9752, de 26.12.2023), una vegada superat el període d'informació al públic sense que s'haja presentat cap al·legació en contra.  
En l'actualitat, està pendent de l'aprovació definitiva de l'Ajuntament de Moncada, ja que es tracta d'una modificació que només afecta l'ordenació detallada del planejament  
L'objecte essencial d'esta modificació del pla parcial del sector SUHI-2 consistix en la remodelació de la xarxa viària i de les illes de l'ordenació vigent, a fi d'incrementar la grandària d'estes i possibilitar la implantació de projectes industrials i logístics de gran envergadura que, per la naturalesa que tenen, requerixen espais més grans. La modificació perseguix també regular altres qüestions, com són la millora de la funcionalitat viària, ajustos en les reserves de sòl dotacional públic, la creació de noves zones verdes i la redefinició i ampliació de l'àrea arqueològica existent en l'àmbit del pla parcial mencionat.  
Quant a la programació de la modificació puntual del pla parcial del sector «Ampliació del polígon industrial Moncada III (SUHI-2)», es troba en tramitació el Programa d'actuació integrada per al seu desenvolupament impulsat per la mercantil Forber 2021, SL, per règim de gestió urbanística de les persones propietàries. La proposta de Programa d'actuació integrada es troba en la fase final de tramitació, havent-se finalitzat el període d'informació pública el passat 14 de maig de 2024 sense que conste que s'haja presentat tampoc cap al·legació en contra respecte d'esta proposta de programació.  
Una vegada aprovat el Programa d'actuació integrada per al desenvolupament del sector «Ampliació del polígon industrial Moncada III (SUHI-2)», es preveu que la parcel·la del projecte d'EDWARDS s'obtinga a través de reparcel·lació voluntària i que es produïsca la urbanització d'acord amb les previsions del programa d'actuació integrada.  
  
Amb la modificació puntual del pla parcial es variaran les normes específiques que afecten l'illa IND2 del sector en el qual es pretén fer la implantació, amb la qual cosa quedaran les condicions de l'edificació i aprofitaments d'esta de la manera següent:  
- L'ús global dominant serà l'industrial i magatzem.  
- La superfície mínima de parcel·la edificable serà de 50.000 metres quadrats.  
- S'establix un coeficient d'ocupació màxima del 80 %.  
- La distància a límits frontals serà igual o superior a 10 m, mentres que la distància a la resta de límits serà igual o superior a 5 m.  
- La màxima altura de cornisa de l'edificació serà de 20 metres i de 28 m en oficines i hotels.  
- La dotació mínima d'aparcament per a ús industrial serà d'1 plaça / 140 m² construïts, mentres que la dotació mínima d'aparcament per a ús d'oficina serà d'1 plaça / 100 m² construïts.  
La solució proposada en el PTE respecta els paràmetres urbanístics relacionats amb l'ús, la posició dins de la parcel·la, les altures i altres paràmetres de la normativa urbanística conforme al que s'establix en la modificació puntual del pla parcial.  
  
QUINT. CONDICIONS DE GESTIÓ DERIVADES DE LA FIGURA DE PROJECTE TERRITORIAL ESTRATÈGIC A LES QUALS LA PART PROMOTORA VOL ACOLLIR-SE.  
D'acord amb el que estipula l'article 105.7 i la disposició addicional novena del TRLOTUP, les empreses promotores d'un PTE poden acollir-se a una sèrie de règims preferents en termes de tramitació, avantatges fiscals, exempcions de càrregues urbanístiques i altres beneficis que preveu la legislació vigent. Així mateix, preveu la possibilitat de transmissió directa del patrimoni públic de sòl i l'exempció de llicències municipals i autoritzacions regulades per la Generalitat.  
  
FONAMENTS DE DRET  
  
PRIMER. La figura del projecte territorial estratègic (PTE) està definida com una actuació de caràcter excepcional i d'elevat impacte favorable a escala supramunicipal en la directriu 116 de l'Estratègia territorial de la Comunitat Valenciana (ETCV), aprovada mitjançant el Decret 1/2011, del Consell. En la indicada directriu s'exposen les característiques i els condicionants que han de complir les iniciatives empresarials per a la seua possible declaració.  
Posteriorment, el Decret llei 4/2022, de 3 de juny, del Consell, pel qual es modifica l'esmentat text refós de la llei d'ordenació del territori, urbanisme i paisatge (TRLOTUP), afig una disposició addicional octava al TRLOTUP, en la qual es delimita l'abast dels PTE a les activitats d'alt component tecnològic i innovador, amb la referència de la classificació de sectors d'alta i mitjana-alta tecnologia de l'Institut Nacional d'Estadística o d'altres organitzacions internacionals. A més, l'esmentada disposició addicional octava, en el seu apartat 4, establix el procediment de declaració d'una activitat per part del Consell com a PTE, que haurà de fixar, de manera complementària a la declaració, els beneficis als quals pot acollir-se la part promotora de la iniciativa, així com els organismes públics encarregats de tramitar i aprovar els instruments urbanístics que siguen necessaris per a cada cas. De la mateixa forma, l'apartat 5 de l'esmentada disposició addicional octava habilita per a estos projectes, a l'efecte de l'article 105 del TRLOTUP, la possibilitat de transmissió directa del patrimoni públic de sòl, i la possibilitat d'eximir de llicències municipals regulades per la Generalitat, prèvia audiència als municipis afectats. Finalment, l'apartat 6 de l'esmentada disposició addicional advertix que la declaració de projecte territorial estratègic no prejutja la seua viabilitat i els seus efectes tenen una vigència temporal de tres anys, amb caducitat automàtica si prèviament no s'ha aprovat de manera definitiva el pla o el projecte.  
SEGON. D'acord amb el Decret 8/2016, de 5 de febrer, del Consell, pel qual s'aprova el Reglament dels òrgans territorials i urbanístics de la Generalitat, la persona titular de la conselleria competent en matèria d'ordenació del territori és competent per a preparar i presentar al Consell propostes d'acord relatives a qüestions pròpies del seu departament. D'altra banda, d'acord amb el que preveuen els articles 3 i 4 de l'Orde 2/2024, de 6 de març, de la Conselleria de Medi Ambient, Aigua, Infraestructures i Territori, per la qual es desplega el Decret 147/2023, de 5 de setembre, del Consell, d'aprovació del Reglament orgànic i funcional de la conselleria esmentada, correspon exercir a la Direcció General d'Urbanisme, Paisatge i Avaluació Ambiental l'impuls i la coordinació dels projectes territorials estratègics.  
  
Per tot això, atesos els indicats fonaments jurídics, i vist l'informe favorable de compatibilitat de la iniciativa presentada per la mercantil EDWARDS LIFESCIENCES TECHNOLOGY (SPAIN), SLU, amb els objectius, principis directors i criteris de l'Estratègia territorial de la Comunitat Valenciana, emés pel Servici de Planificació Territorial de la Subdirecció General d'Urbanisme i Territori, en data 30 de maig de 2024, que s'annexa a esta proposta d'acord, del qual forma part el Consell, a proposta de la consellera de Medi Ambient, Aigua, Infraestructures i Territori, prèvia deliberació en la reunió de 10 de juny de 2024,  
  
ACORDA  
  
Primer  
Declarar projecte territorial estratègic (PTE) la iniciativa presentada per EDWARDS LIFESCIENCES TECHNOLOGY (SPAIN), SLU, en el terme municipal de Moncada per a la instal·lació d'una planta de fabricació de material mèdic d'alta qualitat.  
  
Segon  
Declarar la Direcció General d'Urbanisme, Paisatge i Avaluació Ambiental de la Conselleria de Medi Ambient, Aigua, Infraestructures i Territori com a òrgan administratiu competent per a tramitar i atorgar les autoritzacions d'obres i edificació corresponents, per a la implantació definitiva del PTE, en col·laboració amb l'Ajuntament de Moncada.   
  
Correspon també a la Direcció General d'Urbanisme, Paisatge i Avaluació Ambiental la coordinació de totes les funcions encomanades als diferents òrgans administratius que s'indiquen en l'apartat quint del present acord.  
  
Tercer  
Declarar la Direcció General de Qualitat i Educació Ambiental de la Conselleria de Medi Ambient, Aigua, Infraestructures i Territori com a òrgan administratiu competent per a tramitar i atorgar les autoritzacions ambientals, així com per a verificar i comprovar les comunicacions que cal presentar posteriorment davant d'este òrgan de posada en funcionament de l'activitat, en els termes de l'article 11.3 i 44 de la Llei 6/2014, de 25 de juliol, de la Generalitat, de prevenció, qualitat i control ambiental d'activitats de la Comunitat Valenciana.  
La tramitació d'estes autoritzacions ambientals es farà conforme al procediment regulat en el títol II de l'esmentada Llei 6/2014 (capítols II, III, IV i V), per a la concessió de les autoritzacions ambientals integrades, pel procediment d'urgència i amb despatx preferent, i en col·laboració amb l'Ajuntament de Moncada.  
  
Per part seua, l'Ajuntament de Moncada, en col·laboració amb la Generalitat, serà l'administració competent per al seguiment de qualsevol altre instrument d'intervenció ambiental d'acord amb el que disposa la referida Llei 6/2014.  
  
Quart  
Declarar la tramitació d'urgència, amb la reducció dels terminis legalment previstos a la mitat, dels procediments dels títols d'edificació, mediambientals i qualssevol altres necessaris dirigits en tot cas a la posada en funcionament del projecte, incloent entre estos els procediments municipals que ha de substanciar l'Ajuntament de Moncada i, en particular, el procediment relatiu a la reparcel·lació voluntària o, si és el cas, forçosa de l'àmbit en el qual es troben els terrenys en els quals es preveu este projecte  
  
Quint  
Declarar la urgent ocupació dels béns i drets afectats, a l'efecte d'expropiació forçosa, només en el cas que no poguera dur-se a terme la reparcel·lació voluntària, amb l'objectiu d'obtindre el sòl necessari per a la immediata posada en marxa del projecte i la seua total funcionalitat.  
  
Contra este acord del Consell, que posa fi a la via administrativa, es podrà interposar, potestativament, un recurs de reposició davant de l'òrgan que ha dictat l'acte, en el termini d'un mes des de l'endemà de la notificació o de la seua publicació en el Diari Oficial de la Generalitat Valenciana, de conformitat amb el que preveuen els articles 123 i 124, en relació amb l'article 30, de la Llei 39/2015, d'1 d'octubre, del procediment administratiu comú de les administracions públiques; o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació o de la seua publicació en el Diari Oficial de la Generalitat Valenciana, de conformitat amb el que disposen els articles 10 i 46 i següents de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjuí que els interessats puguen interposar qualsevol altre recurs que puguen estimar més convenient al seu dret.  
  
València, 10 de juny de 2024  
  
La consellera secretària  
SUSANA CAMARERO BENÍTEZ